Bratislavský samosprávny kraj
                                                                                                                         Sabinovská 16
                                                                                                                         820 05 Bratislava 25

                                                                                                                          Dňa 10. júna 2010

Vec: Stanovisko k obsahu správy audítora a správy o preverení rozpočtového hospodárenia

         Na základe vašej požiadavky k obsahu správy audítora  dávam nasledovné vysvetlenie:

         V zmysle zákona o audítoroch, audite a dohľade nad výkonom auditu č. 540/2007 Z.z. v znení n.p. § 23 výsledkom auditu je audítorom vypracovaná správa audítora.  Podľa § 23 ods. 2 citovaného zákona je presne povedané, čo musí obsahovať správa audítora. 
Podľa tohto zákona správa audítora musí obsahovať 
a)	úvod, v ktorom audítor vymedzí účtovnú závierku, ktorá je predmetom auditu, s uvedením  názvu účtovnej jednotky, dňa ku ktorému  sa účtovná závierka zostavuje a účtovného obdobia, ktorého sa účtovná závierka týka, 
b)	vymedzenie rozsahu vykonaného auditu, ktoré obsahuje použité medzinárodné audítorské štandardy, podľa ktorých sa audit vykonal,
c)	názor, ktorým audítor vyjadruje, či účtovná závierka poskytuje pravdivý a verný obraz finančnej situácie a výsledku hospodárenia v súlade s osobitným predpisom  alebo medzinárodnými účtovnými štandardmi, pričom názor audítora môže byť:
1.	nepodmienený, ak podľa audítora účtovná závierka poskytuje pravdivý a verný obraz finančnej  situácie a výsledku hospodárenia v súlade s osobitným predpisom

2.	podmienený, ak existuje nesúhlas audítora s riadiacim orgánom v súvislosti s vybranými účtovnými zásadami a metódami ich aplikácie a spôsobom uvedenia údajov v účtovnej závierke alebo podľa audítora došlo k obmedzeniu rozsahu auditu tak, že audítor nemohol získať dostatočné a vhodné dôkazy na výkon auditu, pričom nesúhlas s riadiacim orgánom alebo obmedzenie rozsahu auditu sú významné, avšak nie až do tej miery, aby sa musel vyjadriť názor podľa tretieho bodu alebo štvrtého bodu, 
3.	záporný, ak je podľa audítora vplyv nesúhlasu s riadiacim orgánom v súvislosti s vybranými účtovnými zásadami a metódami ich aplikácie a spôsobom uvedenia údajov v účtovnej závierke taký významný, že názor podľa druhého bodu by bol nepostačujúci,
4.	odmietavý, ak podľa audítora došlo k takému významnému obmedzeniu rozsahu auditu, že audítor nemohol získať dostatočné a vhodné dôkazy na výkon auditu a z toho dôvodu nie je schopný vyjadriť názor na účtovnú závierku a názor podľa druhého bodu by bol nepostačujúci,
d)   popis významných skutočností, ktoré sú uvedené v účtovnej závierke a ktoré audítor považuje za potrebné             zdôrazniť
          Obsah správy audítora uvedený v § 23 ods. 2 vychádza z medzinárodných audítorských štandardoch (ISA), konkrétne ISA 700 „Správa nezávislého audítora o komplexnom súbore finančných výkazov určených na všeobecné účely“ .
          Na základe uvedeného chcem podotknúť, že v súčasnosti sa v zmysle  hore uvedených skutočností nepoužíva v správe audítora výraz „bez výhrad“ resp.  „s výhradou. Tieto výrazy sú nahradené podmieneným a nepodmieneným názorom audítora, tak ako je uvedený vyššie, čo v podstate znamená to isté.
          V prípade správy o overení účtovnej závierky BSK za rok 2009 bol vyslovený podmienený názor  ( podľa starej terminológie s výhradou ) a zároveň pod názorom je uvedený zdôrazňujúci odsek, kde audítor uvádza významné skutočnosti, ktoré chcel zdôrazniť. 

          K vysvetlenie správy o preverení rozpočtového hospodárenia podľa zákona č. 583/2004 Z.z. o rozpočtových pravidlách územnej samosprávy  v znení n.p. (ďalej len zákon o RP ÚS) uvádzam nasledovné:

          Podľa zákona č. 583/2004 Z.z. o RP ÚZ § 16 ods. 3 overuje audítor tiež hospodárenie s ostatnými finančnými prostriedkami, stav a vývoj dlhu a dodržiavanie pravidiel používania návratných zdrojov financovania. 
Na základe uvedeného a v zmysle Medzinárodných audítorských štandardov na zákazky na preverenie ISA 2400 vypracovala Slovenská komora audítorov záväzný vzor č. 2/2010/SKAU/ISA k obsahu správy nezávislého audítora o hospodárení obce (VÚC). Tento vzor je v súlade s  Medzinárodnými audítorskými štandardmi aplikovateľnými na zákazky na preverenie.  

          Správa o preverení rozpočtového hospodárenia BSK za rok 2009 bola vypracovaná v zmysle Medzinárodných audítorských štandardov na zákazky na preverenie a v súlade so záväzných vzorom SKAU.  

S pozdravom

Ing. Ľubica Smatanová
zodpovedný audítor
licencia SKAU č. 85